આ સોસાયટીની પ્રવૃતિઓ દ્વારા ગુજરાતી ભાષાના વિકાસને વેગ મળ્યો, એ સાથે ગુજરાતી ભાષા-સાહિત્યના વિદ્વાનો પ્રાપ્ત થયા, શિક્ષણને વેગ મળ્યો અને ત્યાર પછીની સામાજિક સુધારણાઓ માટે તે કારણભૂત બની. હવે ઈ.સ. ૧૯૪૬થી આ સોસાયટી ગુજરાત વિદ્યાસભાના નામથી કાર્યરત છે. આ ઉપરાંત ફાર્બસે ઈ.સ. ૧૮૫૦માં સુરત ખાતે એન્ડ્રુઝ લાઈબ્રેરી અને ઈ.સ. ૧૮૬૫માં મુંબઈ ખાતે શ્રી મનઃસુખરામ ત્રિપાઠીના સહયોગથી ગુજરાતી સભાની શરૂઆત કરી. ગુજરાત વિદ્યાસભા (અમદાવાદ) અને ફાર્બસ ગુજરાતી સભા (મુંબઈ) આજે પણ ગુજરાતી સાહિત્ય ક્ષેત્રે આગવું પ્રદાન આપી રહી છે. ગુજરાતી ભાષા, સાહિત્ય અને સંસ્કૃતિને અભ્યાસપૂર્ણ અભિગમ અને પ્રોત્સાહન ફાર્બસની પહેલ અને અથાગ પ્રયત્નોથી મળ્યો છે જેનો પ્રભાવ ત્યાર પછીના ઘણા ગુજરાતી સાહિત્યકારો પર જોવા મળ્યો હતો.